Informácia

o postupe člena vlády podľa § 94 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady  Slovenskej republiky v znení neskorších predpisov pri prerokúvaní vládneho návrhu zákona,  ktorým sa mení a dopĺňa zákon  Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov – tlač 121

Vláda Slovenskej republiky predložila na rokovanie Národnej rady Slovenskej republiky dňa 19. decembra 2002 vládny návrh zákona,  ktorým sa mení a dopĺňa zákon  Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov

Pri prerokúvaní v Národnej rade Slovenskej republiky sa vládny návrh zákona stretol s rôznymi reakciami. Po absolvovaní mnohých rokovaní s opozičnými poslancami a koaličnými poslancami, zdravotnými poisťovňami, stavovskými organizáciami i verejnosťou bolo písomne alebo ústne predložených množstvo návrhov na zmeny a doplnenie vládneho návrhu zákona. V snahe zvýšiť podporu vládneho návrhu z týchto podnetov poslanci Výboru pre zdravotníctvo Národnej rady Slovenskej republiky akceptovali 65 a premietli ich v pozmeňujúcich a doplňujúcich návrhoch, ktoré schválili na svojom rokovaní dňa 17. februára 2003. Pozmeňujúce a doplňujúce návrhy k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene a doplnení niektorých zákonov (ďalej len „pozmeňujúci návrh“), boli predložené aj na rokovanie Ústavnoprávneho výboru  Národnej rady Slovenskej republiky dňa 19. februára 2003 a 24. februára 2003, ktorý si ich osvojil a schválil, okrem 15 vlastných pozmeňujúcich návrhov, a Výboru pre sociálne veci a bývanie Národnej rady Slovenskej republiky, ktorý na svojom rokovaní dňa 19. februára 2003 prijal 3 pozmeňujúce návrhy. 

Minister zdravotníctva ako člen vlády súhlasil so všetkými pozmeňujúcimi návrhmi prijatými vo Výbore pre zdravotníctvo Národnej rady Slovenskej republiky, Ústavnoprávnom výbore  Národnej rady Slovenskej republiky a vo Výbore pre sociálne veci okrem rozšírenia okruhu osôb oslobodených od povinnosti platiť platby za služby súvisiace s poskytovaním zdravotnej starostlivosti o dieťa do 6 rokov veku (Príloha č. 1 až Príloha č. 3).

Na rokovaní Ústavnoprávneho výboru  Národnej rady Slovenskej republiky dňa 19. februára 2003 predseda tohto výboru vzniesol požiadavku vyslovenia osobitného súhlasu vlády Slovenskej republiky s postupom člena vlády podľa § 94 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady  Slovenskej republiky v znení neskorších predpisov pri prerokúvaní  vládneho návrhu zákona, pretože podľa jeho názoru pozmeňujúce a doplňujúce návrhy sú takého rozsahu, že značne rozširujú rámec vládneho návrhu zákona.

Pozmeňujúce návrhy uvedené v prílohe č. 4  sa predpokladajú predložiť na rokovanie pléna prostredníctvom podpisov 15 poslancov Národnej rady Slovenskej republiky. Ide tiež o pozmeňujúce návrhy, s ktorými minister zdravotníctva súhlasil.
 
Pozmeňujúce návrhy uvedené v Prílohe č. 1 až v Prílohe č. 4 odstraňujú pochybnosti o ústavnosti predkladaného návrhu. Premietnuté zmeny a doplnenia sa týkajú
-	zavedenia jednej platby vo výške 50 Sk za hospitalizáciu s určením maximálneho počtu dní, za ktoré platbu možno vybrať na 21 dní pri tej istej hospitalizácii, okrem hospitalizácie v liečebni pre dlhodobo chorých,
-	odstránenia deľby vybranej platby pri poskytovaní ambulantnej starostlivosti medzi lekára a zdravotnú poisťovňu,
-	rozšírenia okruhu osôb oslobodených od úhrady platieb počas hospitalizácie (tehotná žena prijatá do ústavnej starostlivosti v súvislosti s rizikovým tehotenstvom alebo pôrodom, novonarodené dieťa, osoba s duševnou poruchou, ktorej povaha predstavuje riziko ohrozenia života a zdravia tejto osoby alebo jej okolia a nositeľ ocenenia striebornej Jánskeho plakety, osoba, ktorej najmä z dôvodu infekčného ochorenia možno nariadiť hospitalizáciu v záujme ochrany jej samej a jej okolia),
-	rozšírenia okruhu osôb oslobodených od úhrady platieb v ambulancii (osoba pri poskytovaní preventívnej starostlivosti vrátane povinného očkovania a pri poskytovaní dispenzárnej starostlivosti, osoba pri opakovanej návšteve toho istého lekára v ten istý deň poskytovania zdravotnej starostlivosti a pri opakovanej návšteve nadväzujúcej na poskytovanie tej istej zdravotnej starostlivosti, osoba s duševnou poruchou, ktorej povaha predstavuje riziko ohrozenia života a zdravia tejto osoby alebo jej a nositeľ ocenenia striebornej Jánskeho plakety), 
-	oslobodenia od platenia platby za výdaj zdravotníckej pomôcky u osoby s ťažkým zdravotným postihnutím,
-	zavedenia paušálnej platby za dopravu do a zo zdravotníckeho zariadenia a medzi zdravotníckymi zariadeniami vo výške 2 Sk za jeden km, resp. 1 u osoby s ťažkým zdravotným postihnutím, ktorá nie je odkázaná na individuálnu dopravu,
-	úhrady nákladov za dopravu do a zo zdravotníckeho zariadenia a medzi zdravotníckymi zariadeniami z povinného zdravotného poistenia u osoby, ktorej sa poskytuje onkologická liečba alebo  kardiochirurgická liečba, a u osoby s ťažkým zdravotným postihnutím odkázanej na individuálnu prepravu osobným motorovým vozidlom,
-	možnosti dokončenia konania o prevode majetku zdravotníckych zariadení na iné osoby a konania o premene zdravotníckych zariadení ako rozpočtových organizácií a príspevkových organizácií na neziskové organizácie poskytujúce všeobecne prospešné služby,
-	úpravy konania o kategorizácii liekov začatého podľa doterajších predpisov,
-	rozšírenia rozsahu poistných produktov v zmluvnom pripoistení,
-	nového vymedzenia pojmu povinného zdravotného poistenia, na základe ktorého sa poskytuje nielen zdravotná starostlivosť, ale aj služby súvisiace s poskytovaním zdravotnej starostlivosti.

Možno očakávať, že v priebehu prerokúvania vládneho návrhu zákona budú vznesené aj ďalšie poslancami Národnej rady Slovenskej republiky ústne avizované pozmeňujúce a doplňujúce návrhy.